मुख्यमंत्री श्री शिवराज सिंह चौहान ने बैतूल में आयोजित सभा में पूर्व मुख्यमंत्री दिग्विजय सिंह को आड़े हाथों लेते हुए कहा कि उन्होंने प्रदेश की शिक्षा व्यवस्था को चैपट कर दिया। मुख्यमंत्री ने कहा कि 500 रुपए महीने पर शिक्षाकर्मी रखने वाले दिग्विजय सिंह के पाप को प्रदेश कभी माफ नहीं करेगा। मुख्यमंत्री ने बैतूल में सर्वसुविधायुक्त पब्लिक स्कूल खोले जाने की घोषणा करते हुए कहा कि यह स्कूल प्रदेश में अपनी तरह का पहला स्कूल होगा। उन्होंने कहा कि नए शिक्षा सत्र में जिले भर के बच्चे इसमें पढ़ने आ सकेंगे। वहीं, मुलताई में मुख्यमंत्री ने कहा कि क्षेत्र के बच्चों को पढ़ाई-लिखाई में किसी भी तरह की परेशानी नहीं आने दूंगा। सभा के दौरान मुख्यमंत्री ने कहा कि मुलताई में शीघ्र ही ताप्ती आईटीआई कॉलेज खोला जाएगा, ताकि स्थानीय युवाओं को आईटीआई करने बाहर न जाने पड़े। उन्होंने कहा कि स्थानीय डिग्री कॉलेज में नए शिक्षा सत्र से साइंस की कक्षाएं भी शुरू कर दी जाएंगी। बैतूल में सड़क के दोनों ओर खड़े हजारों लोगों ने मुख्यमंत्री का जगह-जगह स्वागत किया।